Izlozi i prodajna mjesta cigareta obloženi papirom, zavjesama, folijama, čak i vrećama za smeće, a na Ustavnom se sudu gomilaju i zahtjevi za ocjenom ustavnosti – epilog je izmjena i dopuna Zakona o ograničavanju uporabe duhanskih proizvoda koje su na snagu stupile u utorak 1. listopada. Trgovci, pogotovo mali koji se najteže nose s gospodarskom krizom, te duhanska industrija ogorčeni su odredbama o skrivanju cigareta od očiju kupaca.

Najnapredniji u EU

– Čak je i Irska, koja je zasad jedina zemlja u EU gdje je zabranjeno izlaganje duhanskih proizvoda, imala prijelazni rok od tri, a zajedno s konzultativnim postupkom pred EK i pet godina, dok je s hrvatskim “ad-hoc” zakonom rok za prilagodbu bio svega dva mjeseca – kaže regionalni direktor British American Tobacca (BAT) Tomislav Fučkar te ističe da su time ugrožene poduzetničke i ustavne slobode BAT-a koji će štititi svoje interese i odgovarajućim sudskim postupcima. Uz BAT, ocjenu ustavnosti zatražili su i Duhanka Zagreb u čijem je vlasništvu tvornica rezanog duhana iz Udbine, udruga trgovaca Meta Grupa, kiosci Glasa Istre, distributeri aparata za prodaju cigareta Orestes i Eol te Hrvatska udruga Kiosk.hr i Philip Morris. Tvrde da uopće nije sporno što država, odnosno Ministarstvo zdravlja žele smanjiti broj pušača, posebice među mladima, ali je i te kako sporan način donošenja zakona, kakav u državama visoke demokracije traje i pet godina, dok se u RH traži od poslodavaca da stvore uvjete za gospodarski rast, a iznova im se zabija nož u leđa. Tvrtkama koje pak prodaju cigarete na 700-tinjak automata u državi od utorka je praktički zabranjen i rad!

– Prekratkim rokom prilagodbe nije pogođena samo duhanska industrija, nego svi subjekti u kupoprodajnom lancu – kaže Fučkar.

U nekim zemljama koje su uvele tu mjeru porasli su i ilegalna potrošnja i crno tržište, a u Kanadi je, primjerice, i broj pušača na koncu skočio 2%, tvrdi Fučkar. Vladimir Kranjc iz Kiosk.hr-a kaže da je članovima udruge u svega nekoliko dana promet pao 30%. Procjene su da će od oko 1000 privatnih kioska u RH, koji zapošljavaju između dvije i tri tisuće ljudi, u novim uvjetima propasti barem trećina njih.

"Šverceri ne skrivaju"

– Pogledajte kako sad izgleda moj “cigar-shop” kad sam cigarete morao sakriti bijelim papirom i naljepnicama. Kome je to u interesu – zdvaja Kranjc koji se kao i većina malih trgovaca nadao da će Vlada prolongirati rok primjene.

– Ako ništa drugo, to je trebalo učiniti i zato što smo pri donošenju zakona već bili članica EU, a nismo poštovali proceduru javne rasprave među zemljama članicama od najmanje tri mjeseca. Ili zato što EU tek treba donijeti duhansku direktivu s kojom smo se mi ljetos požurili “uskladiti”, a koja uopće ne traži zabranu izlaganja duhanskih proizvoda – kaže Renato Perica iz tvrtke Smoking. Na 95 prodajnih mjesta tvrtka bi u skrivanje duhanskih proizvoda trebala uložiti oko 350.000 kuna, što je u sadašnjem stanju gospodarstva teško namaknuti.

– I sigurno će se odraziti na državni proračun i ilegalno tržište koje već sada čini između 25 i 30% potrošnje. I nitko ništa ne skriva! Šverceri vam preko oglasnika nude već i dostavu na kućnu adresu – napominje Perica.

>>Zbog PDV-a će poskupjeti šećer, kruh, mlijeko, gorivo i cigarete